นายกรัฐมนตรี ห่วงแรงงานอิสระ - ฟรีแลนซ์ เร่งสมัคร มาตรา 40 รับเงินเยียวยา 5,000 บาท ภายใน 24 สิงหาคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า นายกรัฐมนตรี ห่วงใยผู้ประกอบอาชีพอิสระ เช่น เกษตร ประมง ผู้ค้าขายหาบเร่ กลุ่มรถรับจ้าง รับจ้างทั่วไป พนักงานเสิร์ฟ พนักงานหน้าร้านค้าร้านอาหาร นักร้องนักดนตรี ผู้ที่ทำงานภาคกลางคืนและฟรีแลนซ์ ที่อยู่ในพื้นที่ 16 จังหวัดควบคุมสูงสุดและเข้มงวด หรือสีแดงเข้ม ได้แก่ กาญจนบุรี สมุทรสงคราม สุพรรณบุรี เพชรบุรี ประจวบคีรีขันธ์ ราชบุรี อ่างทอง นครนายก ปราจีนบุรี ลพบุรี ระยอง สิงห์บุรี สระบุรี นครราชสีมา เพชรบูรณ์ และตาก รวมถึงผู้ประกอบอาชีพอิสระใน 3 จังหวัดที่ประกาศล็อกดาวน์ไปก่อนหน้านี้ ได้แก่ ชลบุรี ฉะเชิงเทรา และพระนครศรีอยุธยา รวมทั้ง 19 จังหวัดที่ได้รับผลกระทบจากประกาศล็อกดาวน์เพื่อยกระดับควบคุมโรคโควิด-19 ผู้ประกอบอาชีพอิสระดังกล่าวสามารถไปสมัครเป็นผู้ประกันตนมาตรา 40 เพื่อจะได้รับเงินเยียวยาในอัตรา 5,000 บาทต่อคน โดยให้รีบสมัครและจ่ายเงินสมทบงวดแรก ภายในวันที่ 24 สิงหาคมนี้ เพื่อให้เป็นผู้ประกันตนมาตรา 40 โดยสมบูรณ์ รับสิทธิประโยชน์และเงินเยียวยา สามารถเลือกช่องทางการสมัครที่สะดวกและชำระเงินได้ทันที ผ่านเคาน์เตอร์ธนาคารเพื่อการเกษตรและสหกรณ์การเกษตร (ธ.ก.ส.) เคาน์เตอร์เซอร์วิส 7-11 เคาน์เตอร์บิ๊กซี หรือสมัครผ่านช่องทางอื่น เช่น สมัครออนไลน์ผ่าน www.sso.go.th สมัครผ่านตัวแทนเครือข่ายประกันสังคม หรือสมัครผ่านสายด่วนกระทรวงแรงงาน 1506 แล้วรีบชำระเงินให้ทันภายใน 24 สิงหาคม ก็จะได้รับสิทธิเช่นกัน รัฐมนตรีว่าการกระทรวงแรงงาน กล่าวด้วยว่า ผู้ประกันตนมาตรา 40 ที่ได้รับสิทธิเยียวยา ขอให้ผูกบัญชีธนาคารของท่านเป็นบัญชีพร้อมเพย์ผูกกับเลขบัตรประชาชน หรือหากมีบัญชีธนาคารแล้วให้เปลี่ยนพร้อมเพย์จากเบอร์โทรศัพท์มือถือมาเป็นผูกกับเลขบัตรประชาชนให้เรียบร้อย เพื่อที่สำนักงานประกันสังคม จะโอนเงินผ่านพร้อมเพย์ผูกกับเลขบัตรประชาชนเท่านั้น ทั้งนี้ ผู้ประกันตนมาตรา 40 ตามเงื่อนไขพื้นที่เยียวยาทั้ง 29 จังหวัด สามารถตรวจสอบสิทธิผ่าน www.sso.go.th ของสำนักงานประกันสังคม สอบถามรายละเอียดเพิ่มเติมได้ที่สายด่วน 1506 ให้บริการไม่เว้นวันหยุดราชการตลอด 24 ชั่วโมง